**Bronasto priznanje**

**Inovacija: Svetlobni izvor z močnostnimi LED 3 x 1 W**

**DRUŽBA: ANATIS d.o.o., Hrastnik**

**Avtor: Stanislav Abram**

Na globalnem trgu se je zgodila revolucija na področju razsvetljave s pojavom močnostnih svetlečih diod. S tržno uveljavljenim podjetjem na tem področju so v družbi ANATIS sklenili dogovor in pogodbo o razvoju in proizvodnji svetlobnih izvorov - modulov na osnovi nove LED tehnologije.

Kot prvi izdelek iz tega segmenta so razvili modul s tremi močnostnimi LED diodami kot element za vgradnjo v obstoječa svetila.

V tržnem smislu izdelek, ki je predmet inovacije, predstavlja polizdelek, ki ga njihov novi kupec in naročnik dodela v LED svetilo za vgradnjo v spuščene strope.

Z nabavo repromateriala na globalnem trgu so dosegli nizke vhodne stroške, zato je dodana vrednost dela ostala v družbi ANATIS. Tako so zmanjšali možnost vgradnje manj kvalitetnega materiala in nekvalitetne montaže s strani dobaviteljev, kar je konstanten problem, ki se pojavlja pri kitajskih izdelkih, ki so sestavljeni ročno. Kljub višji ceni dela je njihov kupec dobil izdelek po globalno konkurenčni ceni, kar se kljub sedanjim slabim gospodarskim razmeram odraža pri zelo uspešni prodaji, saj se izdelek že prodaja v trgovskem sistemu Merkur.

Inovacija za družbo ANATIS predstavlja pomemben prvi korak k pridobivanju novega tržnega segmenta končnih kupcev in novost v proizvodnem programu, kar so načrtovali že pred leti ob ustanovitvi podjetja in se tudi razvojno pripravljali na pričakovane tehnološke in tržne spremembe.